ઉત્તરાયણના પર્વમાં જે પતંગ ચગાવી આનંદ લૂંટીએ છીએ તે પતંગ અંગે પણ સમજવા જેવું છે. ‘પતંગ’ શબ્દનો અર્થ પણ સંસ્કૃતમાં ‘સૂર્ય’ થાય છે. પરમાત્મારૂપી સૂર્ય એ મહાપતંગ છે, ઉચ્ચતમ પતંગ અથવા ઉત્તમ પતંગ છે. વ્યક્તિનું જીવન અથવા વ્યક્તિનો અહંભાવ એ મહાપતંગના અંશ સ્વરૂપે છે. આપણું પ્રેરકબળ તથા ઉદ્ભવસ્થાન આ સૂર્ય છે. તેથી આપણે તેના અંશ છીએ. આપણા જીવનરૂપી પતંગને, આપણા વ્યક્તિરૂપી - અહંભાવરૂપી પતંગને નીચે પડતો અટકાવી - બચાવી સૂર્ય તરફ ઉચ્ચ ગતિવાળો બનાવવો એ જ ઉત્તરાયણ છે.